CELEX: 32013D0119(01)
Language: mt
Date: 2013-01-17 00:00:00
Title: Deċiżjoni tal-Kummissjoni tas- 17 ta’ Jannar 2013 dwar it-twaqqif ta’ Grupp ta’ Esperti tal-Kummissjoni dwar il-Liġi Kuntrattwali tal-Assigurazzjoni Ewropea

19.1.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 16/6
            
         DEĊIŻJONI TAL-KUMMISSJONI
   tas-17 ta’ Jannar 2013
   dwar it-twaqqif ta’ Grupp ta’ Esperti tal-Kummissjoni dwar il-Liġi Kuntrattwali tal-Assigurazzjoni Ewropea
   2013/C 16/03
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Fl-1 ta’ Lulju 2010 il-Kummissjoni nediet konsultazzjoni dwar il-“Green Paper dwar l-għażliet politiċi għall-progress lejn Liġi Kuntrattwali Ewropea għall-konsumaturi u n-negozji” (1). Għadd ta' partijiet interessati mis-settur tal-assigurazzjoni, b’mod partikolari r-rappreżentanti tal-impriżi tal-assigurazzjoni u intermedjarji tal-assigurazzjoni, iddikjaraw li d-differenzi fil-liġi kuntrattwali joħolqu ostakli għall-kummerċ transkonfinali fi prodotti tal-assigurazzjoni.
            
         
               (2)
            
            
               Fir-riżoluzzjoni tiegħu tat-8 ta’ Ġunju 2011, il-Parlament Ewropew reġa’ tenna t-talba preċedenti tiegħu sabiex jinkludi kuntratti tal-assigurazzjoni fl-ambitu ta’ strument fakultattiv u esprima t-twemmin tiegħu li tali strument jista’ jkun partikolarment utli għal kuntratti tal-assigurazzjoni fuq skala żgħira, filwaqt li stieden lill-Kummissjoni tistabbilixxi grupp espert ddedikat għal kwalunkwe ħidma preparatorja futura dwar is-servizzi finanzjarji sabiex jiżguraw li kwalunkwe strument futur possibbli jqis il-karatteristiċi speċifiċi tas-settur tas-servizzi finanzjarji.
            
         
               (3)
            
            
               Wara l-“Green Paper dwar l-għażliet politiċi għall-progress lejn Liġi Kuntrattwali Ewropea għall-konsumaturi u n-negozji”, il-Kummissjoni adottat proposta għal Regolament tal-Parlament Ewropew u tal-Kunsill dwar Liġi Komuni Ewropea dwar il-Bejgħ tal-11 ta’ Ottubru 2011. Il-kamp ta' applikazzjoni tal-Liġi Komuni Ewropea dwar il-Bejgħ kien limitat għal kuntratti għall-bejgħ ta’ merkanzija, kuntratti għall-provvista ta’ kontenut diġitali u kuntratti għas-servizzi relatati, peress li l-merkanzija hija l-parti l-kbira tal-kummerċ intern tal-UE u l-kummerċ fil-prodotti diġitali għandu importanza ekonomika li qiegħda dejjem tikber.
            
         
               (4)
            
            
               Fis-16 ta’ Frar 2012 il-Kummissjoni adottat il-White Paper, “Aġenda għal Pensjonijiet Adegwati, Sikuri u Sostenibbli”, li tressaq pakkett ta’ inizjattivi bl-għan li tiffaċilita l-iżvilupp tat-tfaddil privat komplementari għall-irtirar. Il-miżura 19, li hija parti minn dan il-pakkett, ħabbret li l-Kummissjoni għandha teżamina l-ħtieġa għat-tneħħija ta’ ostakoli relatati mal-liġi kuntrattwali dwar id-disinn u d-distribuzzjoni ta’ prodotti tal-assigurazzjoni tal-ħajja ma’ funzjonijiet ta' tfaddil/investiment sabiex jiġi ffaċilitat it-tqassim transkonfinali ta’ ċerti prodotti ta’ pensjonijiet privati.
            
         
               (5)
            
            
               Wara li tqiesu l-kontribuzzjonijiet tal-partijiet interessati għall-konsultazzjoni dwar il-“Green Paper dwar l-għażliet politiċi għall-progress lejn Liġi Kuntrattwali Ewropea għall-konsumaturi u n-negozji” u wara li kkunsidrat ir-Riżoluzzjoni tal-Parlament Ewropew tat-8 ta’Ġunju 2011, il-Kummissjoni tqis li s-sitwazzjoni fis-settur tal-assigurazzjoni jistħoqqilha analiżi speċifika fil-fond. Għalhekk il-Kummissjoni għandha l-ħsieb li teżamina jekk id-differenzi fil-liġi dwar il-kuntratt ta’ assigurazzjoni jippreżentaw ostakoli għall-kummerċ transkonfinali fi prodotti tal-assigurazzjoni.
            
         
               (6)
            
            
               Filwaqt li tirrikonoxxi l-bżonn li jitqiesu l-karatteristiċi speċifiċi tas-settur tas-servizzi finanzjarji, il-Kummissjoni tqis li hu neċessarju li jitwaqqaf grupp ta’ esperti biex jassistu u jippermettu lill-Kummissjoni biex tuża firxa wiesgħa ta’ għarfien prattiku u għarfien għall-fini tal-analiżi tagħha.
            
         
               (7)
            
            
               Il-grupp ta’ esperti għandu jesplora jekk id-differenzi bejn kuntratt tal-assigurazzjoni tal-liġijiet tal-Istati Membri joħolqux ostakoli għall-kummerċ transkonfinali u jekk iva, f’liema oqsma speċifiċi tal-assigurazzjoni, inklużi ċerti prodotti tal-assigurazzjoni tal-ħajja li jistgħu jservu bħala pensjonijiet privati, dan huwa l-każ. Il-grupp ta’ esperti għandu joħroġ rapport ibbażat fuq is-sejbiet tiegħu.
            
         
               (8)
            
            
               Il-grupp ta’ esperti għandu jkun magħmul minn rappreżentanti ta’ partijiet interessati, inklużi l-industrija tal-assigurazzjoni, l-utenti ewlenin ta’ prodotti tal-assigurazzjoni u prattikanti b’esperjenza fit-tfassil tal-kuntratti tal-assigurazzjoni. Il-grupp ta’ esperti jista’ wkoll jinkludi l-esperti li jaġixxu fil-kapaċità personali tagħhom, bħal akkademiċi b’għarfien espert speċifiku fil-qasam tal-liġi kuntrattwali u b’mod partikolari l-liġi kuntrattwali tal-assigurazzjoni. Il-kompożizzjoni tal-grupp ta’ esperti tista’ tvarja skont il-kompiti speċifiċi tagħha.
            
         
               (9)
            
            
               Ir-regoli dwar l-iżvelar tal-informazzjoni minn membri tal-grupp ta’ esperti għandhom jiġu stabbiliti.
            
         
               (10)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta,
            
         IDDEĊIDIET DAN LI ĠEJ:
   Artikolu 1
   Il-Grupp ta’ Esperti tal-Kummissjoni dwar il-Liġi Kuntrattwali tal-Assigurazzjoni Ewropea
   Il-grupp ta’ esperti “Grupp ta’ Esperti tal-Kummissjoni dwar il-Liġi Kuntrattwali tal-Assigurazzjoni Ewropea”, minn hawn 'il quddiem msejjaħ “Il-Grupp ta’ Esperti” huwa b’hekk imwaqqaf.
   Artikolu 2
   Il-Kompitu
   1.   Il-kompitu tal-Grupp ta’ Esperti għandu jkun li jwettaq analiżi sabiex jgħin lill-Kummissjoni meta teżamina jekk id-differenzi fil-liġijiet kuntrattwali joħolqux ostakolu għall-kummerċ transkonfinali fi prodotti tal-assigurazzjoni.
   2.   Jekk il-Grupp ta’ Esperti jsib li d-differenzi fil-liġijiet kuntrattwali jistgħu joħolqu ostakoli għall-kummerċ transkonfinali fi prodotti tal-assigurazzjoni, huwa għandu jidentifika ż-żoni tal-assigurazzjoni li x’aktarx ikunu affettwati b’mod partikulari minn dawn l-ostakoli.
   3.   Sal-aħħar tal-2013 il-Grupp ta’ Esperti għandu jgħaddi lill-Kummissjoni rapport dwar is-sejbiet tiegħu.
   Artikolu 3
   Konsultazzjoni
   Il-Kummissjoni tista’ tikkonsulta l-Grupp ta’ Esperti dwar kwalunkwe kwistjoni li jkollha x’taqsam mal-liġi kuntrattwali tal-assigurazzjoni u ma’ kwistjonijiet rilevanti tal-liġi kuntrattwali.
   Artikolu 4
   Sħubija – Ħatra
   1.   Il-Grupp ta’ Esperti se jkun magħmul minn massimu ta’ 20 membru.
   2.   Il-membri jistgħu ikunu individwi maħtura b’kapaċità personali, individwi li jirrappreżentaw interess komuni – bħall-interess ta’ fornituri tal-assigurazzjoni, utenti tal-assigurazzjoni jew professjonisti legali – kif ukoll organizzazzjonijiet tal-assigurazzjoni, utenti tal-organizzazzjonijiet tal-assigurazzjoni u organizzazzjonijiet tal-avukati.
   3.   Membri maħtura fil-kapaċità personali tagħhom jaġixxu b’mod indipendenti u fl-interess pubbliku. Huma għandhom jinħatru mid-Direttur Ġenerali tad-DĠ Ġustizzja minn fost speċjalisti b’għarfien speċifiku fl-oqsma msemmija fl-Artikolu 2 u l-Artikolu 3 u li jkunu wieġbu s-sejħa għall-applikazzjonijiet. Individwi maħtura biex jirrappreżentaw l-interess komuni m’għandhomx jirrappreżentaw partijiet interessati individwali. Huma għandhom jinħatru mid-Direttur Ġenerali tad-DĠ Ġustizzja minn partijiet interessati li għandhom kompetenza u interess qawwi fl-oqsma msemmija fl-Artikolu 2 u lesti li jikkontribwixxu għax-xogħol tal-Grupp ta’ Esperti u li jkunu wieġbu għal sejħa għall-applikazzjonijiet. L-organizzazzjonijiet għandhom jinnominaw ir-rappreżentanti tagħhom. Il-membri għandhom jinħatru fuq il-bażi tad-determinazzjoni tagħhom li jiddedikaw il-ħin meħtieġ sabiex jikkontribwixxu b’mod effettiv għad-deliberazzjonijiet tal-Grupp ta’ Esperti.
   4.   Il-membri tal-Grupp ta’ Esperti għandhom jinħatru għal terminu fiss ta’ sentejn li jispiċċa 24 xahar wara d-data tal-adozzjoni ta’ din id-deċiżjoni.
   5.   Il-membri li ma jibqgħux f’pożizzjoni li jikkontribwixxu b’mod effettiv fil-ħidmiet tal-Grupp ta’ Esperti, li jippreżentaw ir-riżenja tagħhom jew li ma jirrispettawx il-kundizzjonijiet stabbiliti fil-paragrafu 4 ta’ dan l-Artikolu, jew l-Artikolu 339 tat-Trattat dwar il-Funzjonament tal-Unjoni Ewropea, jistgħu jiġu ssostitwiti għall-kumplament tal-mandat tagħhom.
   6.   Il-membri maħtura b’kapaċità personali għandhom jiffirmaw dikjarazzjoni fejn jistqarru li huma jaġixxu fl-interess pubbliku kif ukoll dikjarazzjoni li tikkonferma n-nuqqas jew l-eżistenza ta’ kwalunkwe kunflitt ta’ interess.
   7.   L-ismijiet tal-membri għandhom jiġu ppubblikati fir-Reġistru tal-Gruppi ta’ Esperti tal-Kummissjoni u ta’ entitajiet simili (“ir-Reġistru”) u fuq is-sit tal-Internet tad-DĠ Ġustizzja.
   8.   Id-dejta personali għandha tinġabar, tiġi proċessata u ppubblikata skont ir-Regolament (KE) Nru 45/2001 (2).
   Artikolu 5
   Kif se jaħdem
   1.   Il-Grupp ta’ Esperti għandu jiġi ppresedut minn rappreżentant tal-Kummissjoni.
   2.   Bi qbil mas-servizzi tal-Kummissjoni, il-grupp jista’ jistabbilixxi sottogruppi biex jeżaminaw mistoqsijiet speċifiċi abbażi ta’ termini ta’ referenza definiti mill-grupp. Dawn is-sottogruppi jiżżarmaw malli jkunu wettqu l-mandat tagħhom.
   3.   Ir-rappreżentant tal-Kummissjoni jista’ jistieden esperti li mhumiex membri tal-Grupp ta’ Esperti b’kompetenzi speċifiċi fis-suġġett dwar l-aġenda, biex jipparteċipaw fil-ħidma tal-Grupp ta’ Esperti jew tas-sottogrupp fuq bażi ad hoc. Barra minn hekk, ir-rappreżentant tal-Kummissjoni jista’ jagħti status ta’ osservatur lil individwi jew organizzazzjonijiet kif inhu definit fir-Regola 8(3) tar-regoli orizzontali dwar il-gruppi ta’ esperti u l-pajjiżi kandidati (3).
   4.   Il-membri tal-Grupp ta’ Esperti kif ukoll l-esperti u l-osservaturi mistiedna għandhom jikkonformaw mal-obbligi tas-segretezza professjonali stabbiliti mit-Trattati u r-regoli tal-implimentazzjoni tagħhom, kif ukoll mar-regoli tal-Kummissjoni dwar is-sigurtà relatata mal-protezzjoni tal-informazzjoni klassifikata tal-UE, stabbilita fl-Anness tad-Deċiżjoni tal-Kummissjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri kollha xierqa.
   5.   Il-Grupp ta’ Esperti u s-sottogruppi tiegħu għandhom normalment jiltaqgħu fil-bini tal-Kummissjoni. Il-Kummissjoni tipprovdi s-servizzi segretarjali. Uffiċjali oħrajn tal-Kummissjoni li jkollhom interess fil-proċedimenti jistgħu jattendu l-laqgħat tal-Grupp ta’ Esperti u tas-sottogruppi tiegħu.
   6.   Il-Kummissjoni tippubblika dokumenti relevanti dwar l-attivitajiet tal-grupp bħal aġendi u minuti, billi jew tinkludihom fir-Reġistru jew permezz ta’ link mir-Reġistru għal sit tal-internet iddedikat. Għandhom jiġu previsti eċċezzjonijiet għall-pubblikazzjoni ta’ dokument meta l-iżvelar tiegħu jkun idgħajjef il-ħarsien ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001. Kwalunkwe riżultat jew drittijiet fuqu, inklużi d-drittijiet tal-awtur u drittijiet intellettwali jew industrijali oħra, li jinkisbu fil-prestazzjoni tal-Grupp ta’ Esperti, għandhom ikunu l-proprjetà biss tal-Unjoni, li tista’ tużahom, tippubblikahom, tassenjahom jew tittrasferihom kif tħoss xieraq, mingħajr limitazzjoni ġeografika jew xi limitazzjoni oħra, ħlief fejn id-drittijiet tal-proprjetà industrijali jew intellettwali jkunu jeżistu qabel ma jkun sar il-Grupp ta’ Esperti.
   Artikolu 6
   L-ispejjeż tal-laqgħat
   1.   Il-parteċipanti fl-attivitajiet tal-Grupp ta’ Esperti ma jiġux irrimunerati għas-servizzi li jagħtu.
   2.   L-ispejjeż għall-ivvjaġġar u għall-għajxien li jkunu għamlu dawk li jieħdu sehem fl-attivitajiet tal-grupp jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   L-ispejjeż tal-laqgħat jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Id-Deċiżjoni għandha tapplika għal perjodu ta’ 24 xahar wara l-adozzjoni tagħha. Il-Kummissjoni għandha tiddeċiedi dwar estensjoni possibbli qabel din id-data.
   
      Magħmul fi Brussell, is-17 ta’ Jannar 2013.
      
         
            Għall-Kummissjoni
         
         Viviane REDING
         
            Viċi President
         
      
   
   
      (1)  COM(2010) 348 finali, 1.7.2010.
   http://europa.eu/legislation_summaries/enterprise/business_environment/co0016_en.htm
   
      (2)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta' individwu fir-rigward ta' l-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta (ĠU L 8, 12.1.2001, p. 1).
   
      (3)  S. http://ec.europa.eu/transparency/regexpert/PDF/SEC_2010_EN.pdf